***Reel Bad Arabs: How Hollywood Vilifies a People*** er en amerikansk-kanadisk dokumentarfilm fra 2006 regissert av Sut Jhally. Filmen bygger på Jack Shaheens bok *Reel Bad Arabs: How Hollywood Vilifies a People*, som kom ut i 2001. Shaheen medvirker også i filmen.

Tittelen
--------

Den engelske originaltittelen på filmen og boken inneholder et ordspill; ordet "reel" betyr filmrull, men er homonymt med ordet "real" som betyr virkelig. Tittelen kan derfor oppfattes som både *Virkelig onde arabere* og *Onde arabere på film*.

Visninger i Norge
-----------------

I Norge ble filmen vist på NRK2 den 8. april 2008, NRK3 den 2. mai 2008 og NRK1 den 1. juni 2008. På NRK hadde den tittelen *Hollywoods skurker*, med undertittelen *Hollywoods araberforakt*.

Handling
--------

Dokumentaren tar for seg et stort antall filmer produsert i Hollywood siden stumfilmens dager, og ser på hvordan arabere blir fremstilt i amerikanske Hollywood-filmer. Den amerikanske filmviteren Jack Shaheen har undervist om stereotype fremstillinger av arabere og muslimer i amerikansk film i USA, samt i en rekke andre land. I dokumentaren forteller han om hvordan han har undersøkt over 1000 filmer laget i Hollywood mellom 1896 og 2000, og funnet at hele 936 av dem inneholdt arabiske og muslimske rollefigurer med negative karaktertrekk, noe han mener har etablert en situasjon der det er «naturlig» å ha fordomsfulle innstillinger til arabere og deres kultur. 

I filmen vises klipp fra en rekke kjente og mer ukjente filmer hvor denne innstillingen i ulik grad er til stede. Shaheen trekker særlig frem den amerikanske krigsfilmen *Rules of Engagement* fra 2000, som kanskje det verste eksemplet på det anti-arabiske. Han hevder også at den er rasistisk og at den prøver å rettferdiggjøre folkmord på arabere. Filmen er produsert i samarbeid med det amerikanske forsvaret. Andre filmer som han særlig trekker frem er actionfilmene *The Delta Force* (1986) *Death Before Dishonor* (1987) og *True Lies* (1994). Han retter også et kritisk søkelys mot de to israelsk-amerikanske filmprodusentene Menahem Golan og Yoram Globus, som på 1980-tallet produserte en rekke actionfilmer der flere av dem hadde klare anti-arabiske trekk. Shaheen forsøker videre å dra en forbindelse mellom budskapet til disse filmene og forakten for arabere som eksisterer i deler av det amerikanske samfunnet, og at kanskje forakten delvis er et resultat av flere tiår med negative fremstillinger av arabere på film. Han forsøker også å trekke paralleller mellom disse tankene og det amerikanske angrepet på Irak i 2003 og grusomhetene som utspant seg i Abu Ghraib-fengslet. Han påstår at de verste Hollywood-filmene ikke bare lager negative portretter av arabere, men også forsøker på å frata arabere deres menneskelige trekk ved å fremstille dem så éndimensjonale som mulig.

### Positiv fremstilling

Noen av filmene vist i dokumentaren viser også eksempler på positiv fremstilling av arabere, som f.eks. *Kingdom of Heaven* fra 2004. Andre filmer er *Fahrenheit 9/11*  (2004), *A Perfect Murder* (1998), *Three Kings* (1999) og *Syriana* (2005).

Eksempler på filmer med negativ eller stereotyp fremstilling av arabere
-----------------------------------------------------------------------

|  |  |
| --- | --- |
| * *The Sheik* (1921)
* *The Thief of Bagdad* (1924)
* *Invitation to the Dance* (1956)
* *Exodus* (1960)
* *Harum Scarum* (1965)
* *Cast a Giant Shadow* (1966)
* *Network* (1976)
* *The Happy Hooker Goes to Washington* (1977)
* *Svart søndag* (1977)
* *Chapter Two* (1979)
* *Jakten på den forsvunne skatten* (1981)
* *Rollover* (1981)
* *Aldri si aldri* (1983)
* *Verdens aller sprøeste bilrace* (1984)
* *Protocol* (1984)
* *Nilens juvel* (1985)
* *Tilbake til fremtiden* (1985)
* *The Delta Force* (1986)
* *Iron Eagle* (1986)
 | * *Death Before Dishonor* (1987)
* *Wanted: Dead or Alive* (1987)
* *Indiana Jones og det siste korstog* (1989)
* *Navy SEALs* (1990)
* *The Bonfire of the Vanities* (1990)
* *Aladdin* (1992)
* *Son of the Pink Panther* (1993)
* *Bloodfist VI: Ground Zero* (1994)
* *True Lies* (1994)
* *Father of the Bride Part II* (1995)
* *Executive Decision* (1996)
* *Ernest in the Army* (1998)
* *The Siege* (1998)
* *Mumien* (1999)
* *Gladiator* (2000)
* *Rules of Engagement* (2000)
* *Black Hawk Down* (2002)
* *24* **TV-serie**
* *Fienden sover* **TV-serie**
 |

Referanser
----------

1. ↑  «Reel Bad Arabs». *Media Education Foundation Online Store* **(engelsk)**. Besøkt 28. februar 2021.
2. ↑  «Reel Bad Arabs: How Hollywood Vilifies a People». *www.lib.berkeley.edu*. UC Berkeley Library. Besøkt 28. februar 2021.
3. ↑  «Reel Bad Arabs: How Hollywood Vilifies a People». *eye.com* **(engelsk)**. Eye : Dutch national museum for film. 16. september 2020. Besøkt 28. februar 2021. «The history of cinema features a long list of degrading stereotypes of Arabs – from Bedouin bandits and submissive virgins to sinister sheikhs and armed 'terrorists'. This critical documentary offers a different narrative.»
4. ↑  «Reel Bad Arabs | Kanopy». *www.kanopy.com*. Besøkt 28. februar 2021. «This groundbreaking documentary dissects a slanderous aspect of cinematic history that has run virtually unchallenged from the earliest days of silent film to today's biggest Hollywood blockbusters. Featuring acclaimed author Dr. Jack Shaheen, the film explores a long line of degrading images of Arabs - from Bedouin bandits and submissive maidens to sinister sheikhs and gun-wielding "terrorists" - along the way offering devastating insights into the origin of these stereotypic images, their development at key points in US history, and why they matter so much today.»

Eksterne lenker
---------------

* (en) *Reel Bad Arabs: How Hollywood Vilifies a People* på Internet Movie Database Rediger på Wikidata

* (en) *Reel Bad Arabs: How Hollywood Vilifies a People* på Turner Classic Movies Rediger på Wikidata